Raġel ta’ nazzjonalità Torka li jgħix il-Marsa ġie mixli quddiem il-Maġistrat Doreen Clarke li attakka sesswalment tfajla ta’ 16-il sena. Il-Prosekuzzjoni ġabet bħala prova filmat tas-CCTV cameras fuq dan l-inċident. Baday Osman ta’ 41 sena u li jaħdem fil-qasam tal-kostruzzjoni ġie mixli li kkommetta att sesswali mhux konsenswali fuq it-tfajla li hija Maltija. L-allegat inċident seħħ nhar l-Erbgħa li għaddew f’Raħal Ġdid fejn huwa qed jiġi akkużat li mess il-partijiet privati tat-tfajla darbtejn, qabel ma ħarab minn fuq il-post meta hi bdiet tgħajjat għall-għajjut. L-Ispetturi Joseph Busuttil u Hubert Cini xlew lir-raġel li kkommetta att sesswali mingħajr kunsens, li kkawża lit-tfajla ġrieħi ħfief meta wettaq dan l-att u li attakka b’tali mod li beżgħet li kienet se tiġi kkawżata vjolenza fil-konfront tagħha. Il-Prosekuzzjoni esibit ukoll fil-Qorti ċertifikat mediku fuq il-ġrieħi li l-allegata vittma ġarrbet u filmati. L-Avukati ta’ Osman, Giannella De Marco u Gianluca Caruana Curran, qalu fil-Qorti li l-klijent tagħhom mhux ħati tal-akkużi miġjubin kontrih. F’dan l-istadju ma saritx talba għal libertà proviżorja, iżda l-Qorti laqgħet it-talba tad-difiża li fis-seduta li jmiss jixhdu x-xhieda pajżana kollha relatati ma’ dan il-każ.